6 мамыр. ҚазАқпарат күнтізбесі
DATE: 07:00, 06 Мамыр 2023 | GMT +5
TITLE: 6 мамыр. ҚазАқпарат күнтізбесі
URL: https://kaz.inform.kz/news/6-mamyr-kazakparat-kuntizbesi_a4063924/
META: DATE: 07:00, 06 Мамыр 2023 | GMT +5
TOTAL WORDS: 542
AUTHOR(S):
TEXT: ЕСТЕ ҚАЛАР ОҚИҒАЛАР. 1992 жылы Қазақстан Республикасы мен Дания Корольдігі арасында дипломатиялық қарым-қатынас орнату туралы Хаттамаға қол қойылды. 1993 жылы Алматыда Республикалық кино үйінде 1991-1993 жылдары түсірілген фильмдердің байқауы өтті. Байқаудың қорытындысында гранпри жүлдесі «Отырардың күйреуі» және «Сұржекей» фильмдеріне берілді. 1998 жылы Қазақстан Республикасының астанасы - Ақмола қаласының атауы Астана қаласы болып өзгеріп, «Сарыарқа» және «Алматы» аудандары құрылды. 2003 жылы Астанада «Халықтар достығы» ескерткіші ашылды. Авторы - Сәкен Нарынов. 2010 жылы Қазақстан Республикасы Сыртқы істер министрлігінің ғимаратында Екінші дүниежүзілік соғыс жылдарында Германия және Австрия аумағында қаза тапқан қазақстандықтарға арналған Естелік кітабының тұсаукесері өтті. 2010 жылы Алматы қаласындағы Достық даңғылында орналасқан үйде совет офицері, Екінші дүниежүзілік соғыс ардагері, «Халық Қаһарманы», Рейхстагқа алғаш ту тіккен Рақымжан Қошқарбаевқа арналған мемориалдық тақта салтанатты түрде ашылды. 2013 жылы Бакуде Әзербайжан мемлекеттік академиялық опера және балет театры Қазақстанның жетекші композиторларының бірі Еркеғали Рахмадиевтің «Алпамыс» операсының қойылымын ұсынды. 2015 жылы Жеңістің 70 жылдығына арналған үш маркадан құралған пошталық блок пайдалануға енгізілді. «Естелік және мерейтойлық даталар» топтамасындағы әрбір марканың номиналы 200 теңгені құрайды. Пошта маркаларында Рақымжан Қошқарбаев, Мәншүк Мәметова, Иван Панфилов бейнеленген. 2015 жылы Түркияның Маниса провинциясында «Месир» халықаралық фестивалінде Түркия Республикасындағы Қазақстан Республикасының елшілігі мен Маниса провинциясының муниципалитеті ұйымдастырған Қазақстан күндері өтті. 2017 жылы «Астана» халықаралық қаржы орталығы жанынан Құқықтық консультациялық кеңес құрылды. Кеңес міндетіне қаржы орталығының жобаларындағы актілерді қарау және сараптау, сондай-ақ, өзге де кеңес беру қызметтері жатады. Сонымен қатар, Кеңес құзіретіне Англия мен Уэльстің құқықтық қағидаларын негізге ала отырып, құқықтық базаны қалыптастыру және де әлемдегі жетекші қаржы орталықтарының стандарттарымен жұмыс істеу де кіреді. 2019 жылы санктпетербургте Кеңес Одағының батыры, қазақ халқының даңқты қызы Әлия Молдағұловаға ескерткіш орнатылды. Ескерткіш санктпетербургта Қызыл гвардия ауданында Қызыл гвардия көшесіндегі қала саябақтарының бірінде орналасқан. Биіктігі 3 метрлік қоладан жасалған мүсін қызғылт гранитті тұғырға орнатылған. Оған батыр қыздың есімі мен жұлдызы ойылып салынған. Тұғырдың арғы бетінде оның қаһармандығы туралы қысқаша мәлімет берілген. 2019 жылы Ленинград облысының Кингисепп қаласында кезінде Ленинградтың қоршауын бұзып берген қазақстандық жауынгерлер рухына орнатылған гранит ескерткіш салтанатты түрде ашылды. Осы маңдағы ұрыстардағы ерекше ерлігі үшін 314-ші атқыштар дивизиясына кезінде «Кингисептік» деген ат да қойылған. Ескерткіш түбіне жасақ мүшелері туған жердің бір уыс топырағы салынған капсуланы да қоса көмді. Ол кезінде осы дивизия сапына әскерлер аттанған Павлодардағы бұрынғы теміржол вокзалы маңынан алынған. 2020 жылы «TV-Supren» бразилиялық телеарнасында қазақтың бас ақыны, ұлттық әдебиеттің негізін қалаушы Абайдың 175 жылдығын тойлау аясында алғаш рет португал тіліне аударылған «Қара сөздері» кітабының таныстырылымы өтті. Кітапты Сан Паулу Университетінің профессоры, филология ғылымдарының докторы Эдельсио Америко тәржімалады. Таныстырылым барысында Абайдың қазақ мәдениетінің қалыптасуындағы рөлі, тәрбие мен ұлттық дүниетаным проблемаларын көтеріп, адамдардың кемшіліктерін сынап, оларды еңбекке, ағартуға, ғылымға, заңды бұзбауға шақырған, ел бірлігі маңызын дәріптеген «Қара сөздерінің» маңызы жайлы айтылды. 2021 жылы Қазақстан Ұлттық Банкі 999, 9 сынамалы жоғары сапалы алтыннан құйылған ALTYN BARYS монеталарын шығарды. Инвестициялық монеталардың ерекшелігі - монета жасалған металдың құны мен салмағына байланысты табыс алу мүмкіндігі. 2022 жылы елордада Ұлы Отан соғысы батырларының құрметіне Естелік қабырғасы ашылды. Бұл мемориал Отан игілігі үшін қызмет еткен, өнегенің, ерліктің, абыройдың үлгісі болған ардагерлеріміздің ерліктеріне арналған. «Бұны сұрапыл Ұлы Отан соғысының кезінде елі үшін, халқы үшін жанын пида еткен, өмірін қиған талай қазақ батырларына, сол Ұлы Отан соғысына қатысқан азаматтардың бәріне, соғыста жеңіске жету үшін тылда еңбек еткен, ерлік жасаған біздің халқымыз үшін қойылған үлкен ескерткіш деп қарастыруымыз керек деп ойлаймын», – деді Премьер-Министрдің орынбасары Ералы Тоғжанов тақтаның таныстырылымында
